
Բողոքարկման հանձնաժողովը հետևյալ կազմով՝ 
նախագահությամբ՝ 				Ե․ Թումանյանցի
մասնակցությամբ անդամներ՝ 			Ն․ Աքիլյանի
						Ս․ Աթայանի


Բողոքարկման հանձնաժողովը (այսուհետ նաև՝ Հանձնաժողով) քննության առնելով դատավորների թեկնածուների ցուցակի վարչական բաժնի հատուկ կարգով համալրման նպատակով անցկացվող որակավորման գրավոր քննության արդյունքների դեմ բերված բողոքը,

Պ Ա Ր Զ Ե Ց

Բողոքարկվել են նյութական և դատավարական իրավունքի հարցեր և հակիրճ հիպոթետիկ խնդիրների բաժնի 11-րդ, 17-րդ, 21-րդ, 22-րդ, 42-րդ, 43-րդ, 48-րդ, 50-րդ, 51-րդ 56-րդ, 57-րդ, 60-րդ թեստային առաջադրանքները և նյութական և դատավարական իրավունքի խնդիրներ բաժնի 2-րդ, 3-րդ, 5-րդ, 7-րդ և 8-րդ խնդիրները:

Նյութական և դատավարական իրավունքի հարցեր և հակիրճ հիպոթետիկ խնդիրների բաժին 
Թեստային առաջադրանք 11
Հավակնորդն իբրև պատասխան նշել է 1-ին տարբերակը, այն է՝ պետական և տեղական հարկերը, պետական և տեղական վճարները (բացառությամբ պետական տուրքի), պետական բյուջե վճարվող օրենքով սահմանված այլ պարտադիր վճարները սահմանված ժամկետում չվճարելը: 
Համաձայն ՎԻՎՕ 1703 հոդվածի` պետական և տեղական հարկերը, պետական և տեղական վճարները (բացառությամբ տեղական տուրքի), պետական բյուջե վճարվող օրենքով սահմանված այլ պարտադիր վճարները սահմանված ժամկետներում չվճարելը` առաջացնում է տուգանքի նշանակում սահմանված նվազագույն աշխատավարձի տասնապատիկից մինչև քսանապատիկի չափով: 
Նշված իրավախախտման քննող մարմինները սահմանված են ՎԻՎՕ 2191, 234 և 2442 հոդվածներով, դրանք են համապատասխանաբար տեղական ինքնակառավարման, մաքսային և հարկային մարմիններ։ Միաժամանակ 223-րդ հոդվածը սահմանում է, թե որ վարչական իրավախախտումների վերաբերյալ գործերն է քննում վարչական դատարանը և դրանց շարքում խնդրո առարկա իրավախախտումը ներառված չէ։ Ուստի, հաշվի առնելով, որ հարցը վերաբերում է հատկապես դատական կարգով վարչական պատասխանատվությանը՝ Հանձնաժողովն արձանագրում է, որ Հավակնորդի կողմից նշված պատասխանը ևս պետք է համարել ճիշտ։ Այսպիսով, Գնահատման հանձնաժողովի կողմից նշանակված 0 միավորը անհրաժեշտ է դարձնել 1 միավոր:
Թեստային առաջադրանք 17
Հավակնորդն իբրև փաստարկ նշել է, որ 17-րդ առաջադրանքում առկա են թերություններ, որոնք զրկում են հարցադրմանը ճիշտ պատասխանելու հնարավորությունից։ Հանձնաժողովը գտնում է, որ Հավակնորդի պնդումն առարկայազուրկ է, քանի որ Վճռաբեկ դատարանի պրակտիկան զարգացել է այն ուղղությամբ, որ վարչական ակտը վիճարկելու իրավունք կարող են ունենալ միայն այն անձինք, որոնք վիճարկվող վարչական ակտն ընդունվելու դրությամբ ունեցել են համապատասխան իրավունքներ (ՎԴ/3082/05/20)։ Տվյալ դեպքում խնդրի փաստական հանգամանքներից պարզ է դառնում, որ քաղաքապետի Ա-ին հասցեագված որոշումը, և Լ-ի իրավունքի պետական գրանցումը կատարվել է համապատասխանաբար 2005 և 2009 թվականներին այն դեպքում, երբ հայցվորների սեփականության իրավունքը գրանցվել է միայն 2017 թվականին։ Հետևաբար հայցը ներկայացվել է դրա իրավունքն ակնհայտորեն չունեցող անձանց կողմից, որպիսի պայմաններում հայցադիմումի ընդունումը ենթակա է մերժման։ Ուստի 17-րդ հարցն ունի հստակ պատասխան, այն է՝ տարբերակ 3՝ «հայցադիմումի ընդունումը մերժելու մասին»։
Թեստային առաջադրանք 21
Հանձնաժողովն արձանագրում է, որ Վարչական դատարանում քննվում է նոտարի գործողությունների իրավաչափության հարցը, որի քննարկումը կապված չէ ընդհանուր իրավասության դատարանի վարույթում գտնվող թիվ ՆԴ/0001/05/21 քաղաքացիական գործի ելքի հետ։ Վարչական դատավարության օրենսգրքի 94-րդ հոդվածի 1-ին մասի 1-ին կետի համաձայն՝ գործի կասեցման հիմքը տվյալ գործի քննության անհնարինությունն է, մինչև քաղաքացիական դատավարության կարգով քննվող այլ գործով վճիռ կայացնելը։ Ընդ որում, Հանձնաժողովը հիմնավոր չի համարում Հավակնորդի պնդումն այն մասին, որ կտակի անվավերությունը կարող է հանգեցնել վարչական գործով հայցվորի և պատասխանողի միջև իրավական վեճի սպառման, քանի որ վարչական գործի քննության առանցքում նոտարի գործողություններն են, ուստի նույնիսկ եթե որևէ հիմքով կտակն անվավեր ճանաչվի, դա դեռևս չի վկայում նոտարի գործողության իրավաչափ կամ ոչ իրավաչափ լինելու մասին։ Ուստի գործի վարույթը կասեցնելու հիմք առկա չէ և տվյալ առաջադրանքի ճիշտ պատասխանն է 3-րդ տարբերակը, այն է՝ «վարչական վարույթը կասեցնելու վերաբերյալ միջնորդությունը մերժելու մասին»։
Թեստային առաջադրանք 22
Վարչական դատավարության օրենսգրքի 19-րդ հոդվածի 7-րդ մասի, 127-րդ հոդվածի 11-րդ մասի, 131-րդ հոդվածի 1-ին մասի 6-րդ կետի և 132-րդ հոդվածի 2-րդ մասի կարգավորումներից բխում է, որ բաց թողնված դատավարական ժամկետը վերականգնելու մասին որոշումը երրորդ անձինք վերաքննության կարգով կարող են բողոքարկել այդ դատական ակտը ստանալուց հետո 5 օրյա ժամկետում։ Տվյալ դեպքում բողոքարկվող դատական ակտը երրորդ անձին հասանելի է դարձել 21/04/2022 թ․, որն էլ պետք է հիմք ընդունել վերջինիս կողմից դատական ակտի բողոքարկման ժամկետը հաշվարկելիս։ Սույն պարագայում վերաքննիչ բողոքը ներկայացվել է 25/04/2022 թ․ որոշումը ստանալու պահից 5 օրյա ժամկետի պահպանմամբ, ուստի վերաքննիչ բողոքը ենթակա էր վարույթ ընդունման։ Այսպիսով, Հանձնաժողովն արձանագրում է, որ 22-րդ առաջադրանքի ճիշտ պատասխանը 3-րդ տարբերակն է, այն է՝ «վերաքննիչ բողոքը վարույթ ընդունելու մասին»։ Հանձնաժողովը նաև կարևոր է համարում ընդգծել, որ մինչև երրորդ անձանց ներգրավելը կայացված որոշումների բողոքարկման վերաբերյալ առկա է Վճռաբեկ դատարանի ՎԴ/10813/05/19 գործով որոշումը։
Թեստային առաջադրանք 42 
Հանձնաժողովը, հաշվի առնելով հավակնորդի կողմից վկայակոչված Վճռաբեկ դատարանի թիվ ՎԴ/9799/05/18 և Սահամադրական դատարանի թիվ ՍԴՈ-1667 որոշումները, արձանագրում է, որ իբրև ճիշտ պատասխանի տարբերակ պետք է համարել նաև «այո» տարբերակը։ Ուստի, Գնահատման հանձնաժողովի կողմից նշանակված 0 միավորը անհրաժեշտ է դարձնել 1 միավոր:
Թեստային առաջադրանք 43
Հանձնաժողովն արձանագրում է, որ Հավակնորդի նշած պատասխանը ճիշտ է, ուստի Գնահատման հանձնաժողովի կողմից նշանակված 0 միավորը անհրաժեշտ է դարձնել 1 միավոր:

Թեստային առաջադրանք 48
Հանձնաժողովն արձանագրում է, որ Վարչական իրավախախտումների վերաբերյալ օրենսգրքի կարգավորումներն ուղղակիորեն անդրադառնում են վարչական իրավախախտումների համար պատասխանատվության վերաբերյալ օրենսդրության գործողության կանոններին։ Այսպես, Վարչական իրավախախտումների վերաբերյալ օրենսգրքի 8-րդ հոդվածը սահմանում է, որ վարչական իրավախախտումների համար պատասխանատվությունը մեղմացնող կամ վերացնող ակտերը հետադարձ ուժ ունեն, այսինքն` տարածվում են նաև այդ ակտերի հրատարակումից առաջ կատարված իրավախախտումների վրա: Հետևաբար տվյալ դեպքում ենթակա է կիրառման 04/10/2022 թվականին ուժի մեջ մտած փոփոխությամբ օրենքը։ 
Հավակնորդի  նշած պատասխանը՝ 100,000 ՀՀ դրամը, ուղղակիորեն հակասում է Վարչական իրավախախտումների վերաբերյալ օրենսգրքի կարգավորումներին։ Ընդ որում, վարչական վարույթի շրջանակում անձի լսված լինելու իրավունքն ուղղված է անձի իրավունքների պաշտպանությանը, հետևաբար անընդունելի է Հավակնորդի կողմից՝ առավել խիստ պատասխանատվություն նախատեսող օրենքի կիրառումը ներկայացնել իբրև անձին լսված լինելու իրավունքի իրականացման հետևանք՝ հատկապես այն պայմաններում, երբ Վարչական իրավախախտումների վերաբերյալ օրենսգրիրքը տվյալ իրավիճակում ուղղակիորեն բացառում է ավելի խիստ պատասխանատվություն նախատեսող օրենքի կիրառումը։  
Միաժամանակ, Հանձնաժողովն հիմնազուրկ է համարում Հավակնորդի պնդումն այն մասին, որ պատասխանը չի համապատասխանում որոշակիության պահանջին։ Հանձնաժողովն ընդգծում է, որ խնդրի լուծման համար առանցքային փաստերի բացակայությունն ակնհայտորեն հանգեցնում է տուգանքի հստակ չափի որոշման անհնարինության։ Մասնավորապես, հիշյալ օրենքի փոփոխություններով նախատեսվել է հարաբերական որոշակի սանկցիա՝ տուգանքի նշանակում նվազագույն աշխատավարձի քսանապատիկից յոթանասունապատիկի չափով, որի կիրառման համար անհրաժեշտ փաստական հանգամանքներն առաջադրանքում ներկայացված չեն։
Հետևաբար առաջադրանքի ճիշտ պատասխանը 3-րդ տարբերակն է, այն է՝ «ներկայացված փաստական հանգամանքները բավարար չեն եզրահանգում կատարելու համար»։
 Թեստային առաջադրանք 50
Հանձնաժողովն արձանագրում է, որ Վարչական իրավախախտումների վերաբերյալ օրենսգրքի 38-րդ հոդվածի համաձայն, եթե վարչական տույժի ենթարկված անձը տույժի կատարումն ավարտելու օրվանից մեկ տարվա ընթացքում նոր վարչական իրավախախտում չի կատարել, ապա այդ անձը համարվում է վարչական տույժի չենթարկված: Հիմք ընդունելով նշված օրենսդրական կարգավորումը՝ Հանձնաժողովն անհիմն է համարում Հավակնորդի պնդումն առ այն, որ «տույժի ենթարկված լինել կամ չլինելու հանգամանքն օրենսդրի կողմից չի կապվել տույժ նախատեսող որոշման կատարման հետ»։ 
Հանձնաժողովն արձանագրում է, որ ճիշտ պատասխանը 1-ին տաբերակն է, այն է՝ «Այո, քանի որ վարչական իրավախախտումը կատարվել է «Վարչական տույժ նշանակելու մասին» որոշումը կատարվելուց հետո 1 տարվա ընթացքում»։
Թեստային առաջադրանք 51
Հանձնաժողովն արձանագրում է, որ առաջադրանքում ներկայացված փաստական հանգամանքները բավարար չեն կարող լինել դատավորի կոչմանն անհարիր կապերի հանգամանքի առկայության կամ բացակայության մասին որևէ ողջամիտ եզրահանգում կատարելու համար, հետևաբար առաջադրանքի ճիշտ պատասխանը 3-րդ տարբերակն է, այն է՝ «ներկայացված փաստական հանգամանքները բավարար չեն եզրահանգում կատարելու համար»։ 
Թեստային առաջադրանք 56
Հանձնաժողովը, ուսումանասիրելով թեստային առաջադրանքի բովանդակությունը, կարևոր է համարում արձանագրել, որ տվյալ առաջադրանքով բարձրացվող հարցի էությունն ակնհայտորեն վերաբերում է փորձագիտական եզրակցության ստացման պահից հարկային մարմնի կողմից վարչական հարկադրանքի միջոցի կիրառման ժամկետին։ Ուստի առաջադրանք ունի հստակ ճիշտ պատասխան, այն է տարբերակ 2՝ «21/11/2022 թվականը»։

Թեստային առաջադրանք 57
Հանձնաժողովն արձանագրում է, որ տվյալ դեպքում քրեական գործի վարույթը կարճվել է 24/06/2016 թվականին, մինչդեռ խնդրո առարկա արարքն ապաքրեականցնող օրենքն ուժի մեջ է մտել 25/06/2016 թվականին, այսինքն տվյալ դեպքում քրեական գործի վարույթի կարճումը պայմանավորված չէ արարքի ապաքրեականացմամբ։ Նման պայմաններում արարքի ապաքրեականացման դեպքում անձին մաքսային կանոնների խախտման համար վարչական պատասխանատվության ենթարկելու իրավական հնարավորության հարցի վերաբերյալ Հավակնորդի կողմից վկայակոչված Վճռաբեկ դատարանի դիրքորոշումները վերաբերելի չեն։ Հետևաբար, Հանձնաժողովը գտնում է, որ անձը կարող է ենթարկվել վարչական պատասխանատվության, եթե առկա են վարչական պատասխանատվության միջոց կիրառելու բոլոր անհրաժեշտ պայմանները։ Ընդ որում, այս առաջադրանքի փաստերից հետևում է, որ այն ոչ թե պետք է դիտարկվեր կոնկրետ օրվա դրությամբ (ինչը նշել է Հավակնորդն իր դիմումում), այլ առհասարակ անհրաժեշտ էր պատասխանել այն ընդհանրական հարցին, թե 24/06/2016 թվականի որոշմամբ քրեական գործի վարույթն արարքում հանցակազմի բացակայության հիմքով կարճվելու պայմաններում անձը կարող էր նույն արարքի համար ենթարկվել պատասխանատվության։ Բնականաբար, պետք է պարզել նաև վարչական պատասխանատվության միջոց կիրառելու համար օրենսդրորեն նախատեսված ժամկետը պահպանված լինելու հանգամանքը, ինչը ևս վարչական պատասխանատվության միջոց կիրառելու անհրաժեշտ, սակայն ոչ բավարար, պայման է։
Հետևաբար ճիշտ պատասխանը 3-րդ տարբերակն է, այն է՝ «Այո, եթե վարչական իրավախախտման վարույթի ընթացքում, կհիմնավորվի վարչական պատասխանատվության միջոց կիրառելու բոլոր անհրաժեշտ պայմանների առկայությունը»։
Թեստային առաջադրանք 60
Քաղաքացիական դատավորության օրենսգրքի 29-րդ հոդվածի կարգավորումներից հետևում է, որ բացարկ կարող է հայտնվել մինչև նախնական դատական նիստի ավարտը կամ նախնական դատական նիստի ավարտից հետո մինչև դատաքննության ավարտը, եթե այն հայտնող անձը հիմնավորում է, որ ինքնաբացարկի կամ բացարկի հիմքը ծագել կամ իրեն հայտնի է դարձել նախնական դատական նիստի ավարտից հետո և մինչև այդ չէր կարող հայտնի լինել: Առաջադրանքից երևում է, որ միջնորդությամբ նշվել է միայն այն, որ դատավորը կանխակալ վերաբերմունք ունի պատասխանողի նկատմամբ, հետևաբար նկարագրված փաստական հանգամանքները բավարար են եզրահանգելու համար, որ տվյալ գործով ներկայացված բացարկի միջնորդությունը ներկայացվել է օրենսդրությամբ սահմանված ժամկետների խախտմամբ, ուստի առաջադրանքի միակ ճիշտ պատասխան կարող է համարվել 2-րդ տարբերակը («Միջնորդությունը մերժելու մասին՝ այն սահմանված ժամկետում ներկայացված չլինելու հիմքով»)։ Հանձնաժողովն արձանագրում է, որ ժամկետի խախտման հանգամանքն ինքնին բավարար է միջնորդության մերժման համար, ուստի միջնորդության մեջ նշված բացարկի հիմքերին այլևս անդրադարձ չի կատարվում։
Ինչ վերաբերում  է ինքնաբացարկի վերաբերյալ Հավակնորդի ներկայացրած փաստարկներին Հանձնաժողովն ընդգծում է, որ դրանք վերաբերելի չեն առաջադրանքին, քանի որ առաջադրված հարցը վերաբերում են դատավարության մասնակցի կողմից ներկայացված բացարկի միջնորդության քննարկմանը և  ոչ թե դատավորի կողմից ինքնաբացարկ հայտնելուն։ 
Նյութական և դատավարական իրավունքի հարցեր և հակիրճ հիպոթետիկ խնդիրների բաժին 
Խնդիր 2
Հավակնորդի պատասխանի ուսումնասիրությունից երևում է, որ դրանում անդրադարձ չկա առնվազն հետևյալ խախտումներին՝
· վարչական իրավախախտման կատարման փաստը հաստատվել է միայն ՀՀ ոստիկանության գրությամբ, այսինքն՝ վարչական իրավախախտման վերաբերյալ գործի վարույթն իրականացնող վարչական մարմնի կողմից չի ապահովվել նաև վարչական իրավախախտման վերաբերյալ գործի հանգամանքները ժամանակին, համակողմանիորեն, լրիվ և օբյեկտիվորեն պարզելու սկզբունքը,
· հայցվորի նկատմամբ վարչական տույժ, առանց որևէ հիմնավորման, նշանակվել է վերջինիս վերագրվող իրավախախտման համար սահմանված սանկցիայի առավելագույնի չափով՝ խախտելով համաչափության սկզբունքը։
Հանձնաժողովն արձանագրում է, որ Հավակնորդի պատասխանը թերի էր, հետևաբար գնահատման հանձնաժողովի կողմից նշանակված միավորները ենթակա չեն բարձրացման։ 

Հանձնաժողովը փաստում է, որ Հավակնորդը չի նշել գործի լուծման համար նշանակություն ունեցող՝ հայցվորին ոչ իրավաչափ վարչարարության հետևանքով պատճառված վնասի չափը որոշելու նպատակով ՀՀ վարչական դատավարության օրենսգրքի 37-րդ հոդվածով նախատեսված հայեցողական լիազորությունը իրացնելու և համապատասխան փորձաքննություն նշանակելու մասին։ Հետևաբար այդ մասով Հավակնորդի պատասխանը թերի է։ Ավելի, Հավակնորդը միայն նշում է, որ փորձագիտական եզրակացության մեջ նշված գումարի չափը տարբերվում է հայցվորի պահանջած գումարի չափից, այնինչ պետք է անդրադարձ կատարվեր փորձագիտական եզրակացության բովանդակությանը, դրա արժանահավատության տեսանկյունից։ Այսինքն, Հավակնորդը պետք է հստակ գնահատական տար փորձագիտական եզրակացության արժանահավատ ապացույց լինելու կամ չլինելու հանգամանքին։ Ուստի, Հանձնաժողովը մասնագիտական ոլորտում իրավական գիտելիքներ չափանիշից 0,5 միավորի հանումը համարում է հիմնավոր։ 

Հավակնորդի պնդումն առ այն, որ իր կողմից ներկայացված պատասխանն ամողջությամբ արտացոլում է ուղենիշային պատասխանում ներկայացված լուծումն ընդունելի չէ, քանի որ Հավակնորդի պատասխանում բացակայում են եզրահանգումներն առ այն, որ վարչական ակտի կատարման կասեցումը վերացնելու միջնորդությունը մերժելու մասին դատական ակտը ենթակա է բողոքարկման վերաքննության կարգով։ Ընդհակառակը, Հավակնորդի պատասխանից հետևում է, որ նշված հարցը քննության առարկա պետք է դառնար գործն ըստ էության լուծող դատական ակտի բողոքարկման շրջանակներում։ Հետևաբար, Հանձնաժողովի գնահատմամբ խնդրի համար Հավակնորդին հատկացված միավորները ենթակա չեն փոփոխման։ 

Ուսումնասիրելով Հավակնորդի պատասխանը՝ Հանձնաժողովն արձանագրում է, որ այն բավարար չափով հիմնավորված չէ, համապարփակ կերպով չի ներկայացնում առաջադրվող հարցի պատասխանը, օրինակ՝ հղում է կատարվում Վարչական դատավարության օրենսգրքի 42-րդ հոդվածի 7-րդ մասին, որը վերաբերում է բնօրինակների ներկայացմանը և դրանք չներկայացնելու դեպքում ապացույցը հետազոտման ապացույցների շարքից հանելուն, բայց անդրադարձ կատարված չէ դատարանի կողմից համապատասխան բնօրինակը պահանջելու անհրաժեշտությանը։ Հավակնորդը չի անդրադարձել նաև, դատարանի կողմից ապացուցման բեռի բաշխման կանոնների խախտմանը։
Հետևաբար, Հանձնաժողովի գնահատմամբ խնդրի համար Հավակնորդին հատկացված միավորները ենթակա չեն փոփոխման։ 

Հանձնաժողովը փաստում է, որ ՀՀ վարչական դատարանում դատավորի պաշտոնում նշանակվելուց հետո համալսարանում իր գործունեությունը շարունակելու արարքում վարքագծի կանոնի խախտման առկայության կամ բացակայության հարցին ընդհանրապես անդրադարձ չի կատարվել։ Հետևաբար, Հավակնորդի փաստարկն ուղենիշային պատասխանում նոր փաստական հանգամանք ավելացված լինելու վերաբերյալ անհիմն է։ Ավելին, Հավակնորդը նույն խնդրին պատասխանելիս անդրադարձել է 2-րդ դրվագին, այն է դասախոսության ընթացքում տարբեր հիպոթետիկ իրավիճակների վերաբերյալ դատողություններ ներկայացնելուն և գտել, որ նշված արաքում վարքագծի կանոնի խախտում առկա չէ հետևաբար, եթե Հավակնորդը համարում էր, որ առաջին դրվագում ևս խախտում առկա չէ, ապա նա տրամաբանորեն պետք է անդրադառնար նաև այդ հարցին։ Այսպիսով, խնդրի փաստական հանգամանքներում ներկայացված առաջին դրվագի վերաբերյալ Հավակնորդի պատասխանում որևէ դիրքորոշում ներկայացված չլինելու պարագայում պատասխանն այդ մասով թերի է, իսկ ուղենիշային պատասխանի վերաբերյալ փաստարկները կրում են ձևական բնույթ։  Հետևաբար, Հանձնաժողովի գնահատմամբ խնդրի համար Հավակնորդին հատկացված միավորները ենթակա չեն փոփոխման։ 

Թիվ 8713 ծածկագրով աշխատանքի քննության արդյունքների դեմ բերված բողոքը բավարարել մասնակիորեն: Հավակնորդի Նյութական և դատավարական իրավունքի հարցեր և հակիրճ հիպոթետիկ խնդիրների բաժնի 1-ին, 42-րդ և 43-րդ առաջադրանքների պատասխանները գնահատել յուրաքանչյուրը 1 միավոր, ընդհանուր՝ 3 միավոր:

